“No hay dos sin una”, pròxima exposició en la Casa de Cultura
2025-07-24

La programació d’Arts Plàstiques de Burjassot comença a alçar el vol, entrats ja en el mes d’octubre. La col·lecció d’escultures en fusta i ferro de Javier Cejalvo que durant dues setmanes han estat exposades sota el títol “Naturaleza Viva” donen pas a les pintures i escultures de Tamoji. Aquest és el nom artístic de Tania Moya Jiménez, una jove artista que, del 19 d’octubre al 6 de novembre, ocuparà la Sala Principal d’Exposicions de la Casa de Cultura amb una mostra pictòrica i escultòrica, caracteritzada per la seua originalitat i frescor.

Encara que Tamoji és una artista multidisciplinària ja que es mou entre la pintura, l’escultura i el disseny, l’exposició “No hay dos sin una” serà de pintura i escultura, a través d’ella, allò que pretén Tamoji és “més que comprendre, fer que l’espectador o visitant gaudisca, somie o imagine”, a partir del que les seues obres, quasi totes tenyides per una tela onírica, desperten en ells.

Des de Meninas amb modernes i estridents faldilles, passant per originals galetes, “No hay dos sin una”” es preveu com una exposició d’art gens convencional a partir de la qual, la seua creadora mostrarà el seu interessos artístics i la seua particular visió del món. Els treballs de Tamoji es poden consultar en la seua pàgina de Facebook, artetamoji i en la seua pàgina web, http://www.tamoji.es .